Nuusbrief van 8 Maart 2019 • Laerskool Jan van Riebeeck
8 Mar, 2019 | Nuusbrief
Maandag, 11 Maart 2019 O/13 Netbalproewe
Woensdag, 13 Maart 2019 Musiekkonsert Gr.2 – 08:15, Gr.3 – 09:15
Veronica Shepherd, wat ons skool se nasorghoof was, het ongelukkig as gevolg van mediese redes bedank. Ons het vir Madri Greyling, wat ook ‘n graad 1-mamma van ons skool is, in haar plek aangestel. Madri, wat ‘n onderwyseres is en ondervinding het van graad R, 3 en 4 klasse, was ook al hoof van ‘n nasorgsentrum. Madri sal op Dinsdag 2 April begin. Sy is ‘n baie kreatiewe persoon en het sommer baie planne om die leerders besig te hou! Lorraine, Veronica se suster, sal steeds die vakansiesorg aanbied.
Kaperjolle koskompetisie: Saterdag, 13 April 2019
Is jy dalk Kaapstad se volgende Braaikampioen en sit jy op hete kole om te spog met jou braaivernuf?
Skryf dan in vir die Kaperjolle se eksklusiewe braaikompetisie! Stel jou wêreldkennis ten toon deur ‘n maaltyd in ‘n spesifieke land se styl oor die kole te berei. Kliek HIER om in te skryf vir die koskompetisie!
Vyftien gedugte spanne gaan meeding om ons top koskenner-beoordelaars te beïndruk en sodoende weg te stap met gesogte pryse.
Terwyl die potte prut en die spitte draai, gaan daar ook pannekoeke, boereworsrolletjies en pizzas te koop wees. Die snoepie sal lekkernye verkoop asook koeldranke en roomys.
Die kinders gaan groot pret hê met verskeie speletjies wat aangebied word.
Sien uit om almal daar te sien!
Indien daar ouers is wat ekstra skooldasse het, sal ons dit baie waardeer as julle dit vir die kleredepot sal skenk of leen tot die nuwe dasse gearriveer het. Heelwat van ons nuwe ouers het laat weet dat hul kind/ers nie dasse vir die winter het nie en dat daar tans geen dasse in voorraad is nie. Eda is nie seker presies wanneer die dasse wat sy bestel het, hier sal wees nie. Ons hoop julle kan help!
Gr. 2: Woensdag 13 Maart om 8:15
Gr. 3: Woensdag 13 Maart om 9:15
Alle belangstellendes kan dit bywoon.
Die O/13 Netbalproewe sal Maandag, 11 Maart, vanaf 14:30 – 16:30 op baan 5 plaasvind. Indien ‘n speler nie die proewe kan bywoon nie, moet hulle ‘n geldige verskoning vir juf. Felix stuur (ischke@jvrprim.co.za).
Die Duitse Skool in samewerking met Ballers sokkerskool, gaan van hierdie jaar af sokker op die St Michealsveld aanbied. Hulle het die inligting met ons skool gedeel indien enige van ons leerders belangstel. Sien die ADVERTENSIE vir meer inligting.
Die Dapper Stappers het verlede naweek, 22 Februarie, by Beaverlac gaan kamp. Baie dankie aan al die ouers en leerders wat saamgegaan het en vir die lekker gees en gesellige kampvuur kuiers! Kyk gerus na die VIDEO op die Dapper Stappers blad van ons webtuiste wat een van ons leerders, Owen van der Linde, gemaak het na die uitstappie.
Interne redenaarskompetisie 2019
Baie dankie aan al die leerders wat hierdie week aan die interne redenaarskompetisie deelgeneem het. Baie geluk aan die volgende leerders wat aan ATKV se eerste rondte gaan deelneem in April:
Gr. 3: Liam Joubert en Emma van Biljon
Gr. 4 – 5: Mieke Hertzog, Carla Snijders, Héloïse Strauss, Francois Joubert en Mia Symington (Reserwe)
Gr. 6 – 7: Stella Malan, Armand Meyer, Liezel Snijders, Mari Swanepoel en Cayle Stoltz (Reserwe)
Ons is trots op julle!!
Ons is baie trots op Danny Newton en Sophia Liebenberg wat albei vir verspring gekwalifiseer het om aan die Wes-Kaap Kampioenskappe op 3 Maart deel te neem. Danny Newton het 8ste in die Wes-Kaap geëindig en Sophia het 4de geëindig. Dit is ongelooflike prestasies! Baie geluk julle twee.
Adriaan Wessels (4de), Delmar Benecke (5de), Ruald Naudé (5de), Jana Olivier (3de), Ane Swanepoel (5de), Alexander Benecke (4de), Lourens van der Walt (7de), Albert Griesel (17de), Sophia Liebenberg (8ste), Cara Swanepoel (10de), Mari Swanepoel (7de), Isabella van der Walt (9de), Stephan Griesel (10de), John Willcox (6de) en Stef Mostert (1ste). Jana Olivier het 3de geeïndig en het ‘n brons medalje ontvang. Mia Nortjé het 3de geeïndig en het ‘n brons medalje ontvang. Stef Mostert was eerste en was gekroon as die WP-kampioen. Baie geluk aan Stef, Mia en Alexander wat almal hulle WP-kleure verower het. Dit was ‘n uitstekende aand en almal het hulle beste tye gehardloop of geswem wat ongelooflik was om te sien. Die volgende byeenkoms is 29-30 Maart in Port Elizabeth waar ons leerders aan die SA’s gaan deelneem. Ons wens vir hulle almal baie sterkte toe.
Die afgelope naweek, 2-3 Maart, het van ons leerders aan die WP lewensreddingkampioenskappe deelgeneem. Alexander Benecke kry ‘n silwer medalje vir die seuns 0/11 “Beach run” en nog ‘n silwer medalje vir die 0/12 “Taplin relay”. Scarlett van der Merwe kry ‘n brons medalje vir die dogters 0/11 “Beach run”. Hulle is deel van die “Clifton lifesaving club” en gaan van 24-26 Maart 2019 deelneem aan die SA lewensredding kampioenskappe in Port Elizabeth. Ons wens vir hulle alle sterkte toe!
Johan Symington (Gr.3) het Sondag, 3 Maart, aan ‘n “BUSHIDO” Karate-dag deelgeneem. Hy het eerste plek verower waarvoor hy die goue trofee gewen het en het ook sy KATA met perfeksie uitgevoer waarvoor hy ‘n medalje ontvang het. Katarina Oosthuizen het ook Sondag ‘n trofee ontvang vir ‘n eerste plek in die O/9 groep. Baie geluk Johan en Katarina!
Fredrich Erasmus het die naweek van 22 – 24 Februarie as lid van die WP (Cape Town) span teen die Weskusspan gespeel. Dit het baie goed gegaan met hom, hy het al sy wedstryde gewen. Peet Karsten gaan gedurende die eerste week van die vakansie die Wes-Kaap (Cape Town) tennisspan as no. 2 vir die O/15 span in Pretoria by die SA Interpro byeenkoms verteenwoordig. Baie sterkte Peet en geniet die byeenkoms!
“Respekteer die oues terwyl jy jonk is
Help die swakkes terwyl jy sterk is
Erken jou foute terwyl jy verkeerd is
Want eendag gaan jy oud word en gaan jy swak word en dan van ander verwag om jou te respekteer”
PreviousDapper Stappers Beaverlac